Helstu niðurstöður vorleiðangurs Hafrannsóknarstofnunar voru þær að sjávarhiti í hlýsjónum sunnan og vestan við landið hefur hækkað , var í maí / júní um og yfir meðallagi hita síðustu fimm áratugi , en hann hefur verið undir meðallagi síðustu fjögur ár . Selta sjávar á þessum slóðum er enn töluvert undir meðallagi líkt og verið hefur síðustu fjögur árin . Selta er þó á uppleið miðað við 2017 þegar efri lög sjávar voru hvað ferskust . Lækkun hita og seltu í hlýsjónum tengjast sviptingum sem verið hafa á vindafari við Labrador og í sunnanverðu Grænlandshafi undanfarin ár . Fyrir norðan land voru hiti og selta yfir meðallagi . Hlýsjávar gætti austur fyrir Langanes og var hiti á landgrunni norðaustur af Langanesi með því hæsta sem mælst hefur að vori undanfarna áratugi og jafnast sjávarhiti við hlýju árin 2003 og 2004 . Austur af Siglunessniði og austur um land að Krossanesi var vorblóminn yfirstaðinn og orðið næringarsnautt . Rauðáta var áberandi í flestum sýnum , einkum fyrir sunnan og vestan , þar sem mikið var af rauðátu á ungstigum , sem bendir til mikils vaxtar á þeim slóðum . Þá voru smáátutegundir algengar í sýnum sem tekin voru á grunnslóð fyrir sunnan land . Í kalda sjónum djúpt norðaustur af landinu var mikið um pólátu .